CELEX: 62011TN0425
Language: fi
Date: 2011-08-03 00:00:00
Title: Asia T-425/11: Kanne 3.8.2011 — Helleenien tasavalta v. komissio

24.9.2011   
            
            
               FI
            
            
               Euroopan unionin virallinen lehti
            
            
               C 282/45
            
         Kanne 3.8.2011 — Helleenien tasavalta v. komissio
   (Asia T-425/11)
   2011/C 282/83
   Oikeudenkäyntikieli: kreikka
   
      Asianosaiset
   
   
      Kantaja: Helleenien tasavalta (asiamiehet: P. Milonopoulos ja K. Boskovits)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan riidanalaisen päätöksen
            
         
               —
            
            
               velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantaja vaatii tällä kanteella 24.5.2011 tehdyn komission päätöksen K(2011) 3504 lopullinen, joka koskee tietyille Kreikan kasinoille myönnettyä valtiontukea [N:o C16/2010 (ex NN 22/2010, ex CP 318/2009)], kumoamista.
   Kanteensa tueksi kantaja esittää seuraavat kumoamisperusteet.
   
               1)
            
            
               Ensimmäinen kumoamisperuste: valtiontuen käsitettä koskevan SEUT 107 artiklan 1 kohdan virheellinen tulkinta.
               Täsmällisemmin todettuna kantaja väittää, että vastaaja olettaa virheellisesti, että tiettyjen kasinoiden pääsylipun alhaisempi hinta merkitsi niille etua valtion tulojen vähenemisen vuoksi. Tuen oletetut saajat eivät myöskään ole vastaavassa oikeudellisessa ja tosiasiallisessa tilanteessa muihin Kreikassa toimiviin kasinoihin nähden, vaikutusta jäsenvaltioiden väliseen kauppaan ei ole eikä kilpailu sisämarkkinoilla vääristy.
            
         
               2)
            
            
               Toinen kumoamisperuste: epäasianmukaiset, puutteelliset ja ristiriitaiset perustelut valtiontuen osoittamiseksi.
               Kantaja huomauttaa erityisesti, että perustelut ovat ristiriitaiset, koska niissä katsotaan, että pääsylipun alhaisempi hinta voi lisätä kyseessä olevien kasinojen asiakkaiden määrää, ja kiistetään samanaikaisesti se, että valtion tulot kasvavat asiakkaiden määrän lisääntymisen vuoksi. Perustelut ovat niin ikään puutteelliset saatua etua koskevien todisteiden ja jäsenvaltioiden väliseen kauppaan vaikuttamisen osoittamisen osalta, ja ne ovat selvästi virheelliset toimenpiteen valikoivuutta koskevien todisteiden osalta.
            
         
               3)
            
            
               Kolmas kumoamisperuste: Tuen takaisinperimisellä rikotaan neuvoston asetuksen (EY) N:o 659/99 (1) 14 artiklaa.
               Täsmällisemmin todettuna kantaja väittää, että tukea ei peritä varsinaisilta tuensaajilta eli niiden kasinoiden asiakkailta, jotka ovat alentaneet pääsylipun hintaa. Takaisinperintä on myös ristiriidassa luottamuksensuojan yleisen periaatteen kanssa Kreikan ylimmän hallintotuomioistuimen oikeuskäytännön ja vastaajan käyttäytymisen vuoksi, ja se on niin ikään ristiriidassa yleisen suhteellisuusperiaatteen kanssa, koska sillä asetetaan suhteeton ja perusteeton taakka tuen oletetuille saajille ja vahvistetaan niiden kasinoiden kilpailuasemaa, joiden pääsylipun hinta on 12 euroa.
            
         
               4)
            
            
               Neljäs kumoamisperuste: Vastaaja laski takaisinperittävät summat virheellisesti.
               Kantaja väittää, että vastaaja ei kykene laskemaan täsmällisesti tuensaajien oletettua etua eikä se ota huomioon vaikutusta, joka alhaisemmalla pääsylipun hinnalla oli tai olisi voinut olla kysyntään.
            
         
      (1)  EY:n perustamissopimuksen 93 artiklan soveltamista koskevista yksityiskohtaisista säännöistä 22.3.1999 annettu neuvoston asetus (EY) N:o 659/1999 (EYVL L 83, s. 1)